इस चाल्ली बदमजगी दा एह् दिन बल्लें-बल्लें बीती गेआ। रोह्-रोस्से च होने दे बावजूद बी इनें दौनीं जनानिएं गी अंदरो-अंदरी एह् आस लग्गी रेही जे महेन्द्र हून औंदा ऐ, दनां क शेड़ हुंदी तां दोऐ जनियां चतन्न होई जंदिआं-अपनी एह् डौल उंआं दोऐ समझै करदिआं हिआं। हौली-हौली ढलदे सूरजै दी लोऽ बी निम्मीं पेई गेई। कलकत्ते शैह्रा दे घरें-कोठें दे अंदरोआरें इस झुसमुसे च नां गै नखार हुंदा ऐ ते नां गै भलयां न्हेरा-नेह्मिं घड़िआं दुखै गी होर गैह्रा ते नरासा गी अत्थरूं-हीन बनाई दिंदिआं न; अबो बिस्राम ते विरक्ति दी सूरतै च सुख-शांति नेईं दिंदिआं। महेन्द्र दे घरै च रौगै दी मारी, भयानक ते सुन्नमसुन्नी इस सञ्जां दा न्हेरा हटाने तांईं आशा दीआ बालिऐ कमरे च लेई आई। सस्स बोली--"लाड़ी, मिगी लोऽ नेईं सुखाऽ दी, दीए गी कमरे दै बाह्र रक्खी ओड़।"